KOMISJONI ARVAMUSesitatud Euroopa Liidu toimimise lepingu artikli 294 lõike 7 punkti c aluselEuroopa Parlamendi muudatusettepanekute kohtanõukogu seisukoha suhtes, mis käsitleb ettepanekut EUROOPA PARLAMENDI JA NÕUKOGU DIREKTIIV,millega muudetakse direktiivi 1999/62/EÜ raskete kaubaveokite maksustamise kohta teatavate infrastruktuuride kasutamise eest /* KOM/2011/0550 lõplik - 2008/0147 (COD) */





2008/0147 (COD) KOMISJONI ARVAMUS esitatud Euroopa Liidu toimimise lepingu artikli 294 lõike 7 punkti c alusel Euroopa Parlamendi muudatusettepanekute kohta nõukogu seisukoha suhtes, mis käsitleb ettepanekut EUROOPA PARLAMENDI JA NÕUKOGU DIREKTIIV, millega muudetakse direktiivi 1999/62/EÜ raskete kaubaveokite maksustamise kohta teatavate infrastruktuuride kasutamise eest 1. Sissejuhatus Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendis teisel lugemisel tehtud muudatusettepanekute kohta. Komisjon esitab allpool oma arvamuse parlamendi kolme muudatusettepaneku kohta. 2. Taust Euroopa Parlamendile ja nõukogule ettepaneku edastamise kuupäev[1] || 8.7.2008 Euroopa Majandus- ja Sotsiaalkomitee arvamuse kuupäev: || 16.12.2009 Euroopa Parlamendi arvamuse kuupäev, esimene lugemine: || 11.3.2009 Nõukogu seisukoha kuupäev, esimene lugemine (kvalifitseeritud häälteenamus): || 15.2.2011 Euroopa Parlamendi arvamuse kuupäev, teine lugemine: || 7.6.2011 3. Komisjoni ettepaneku eesmärk Kehtivas direktiivis 1999/62/EÜ on kehtestatud maksimummäärad, mida liikmesriigid võivad nõuda rasketelt kaubaveokitelt transpordiinfrastruktuuri kasutamise eest. Kõnealuste määrade kehtestamisel ei pea liikmesriigid siiski arvesse võtma väliskulusid, näiteks õhu- ja mürasaastet. Tänu komisjoni kavandatud muudatustele on võimalik kehtestada tasud, mille abil tõhustada kaubavedu ja muuta see puhtamaks. Muude kavandatud muudatuste põhieesmärk on tagada liikmesriikidele suurem paindlikkus eri teemaksumäärade kehtestamisel, et soodustada liikumist väljaspool tipptunde ja tänu sellele vähendada ummikuid. Väliskulude sissenõudmisest saadavat lisatulu tuleks kasutada jätkusuutliku transpordi edendamise projektide rahastamiseks. 4. Komisjoni arvamus Euroopa Parlamendi muudatusettepanekute kohta Transpordi- ja turismikomisjon pani 12. aprillil 2011 hääletusele soovituse, mis sisaldas 35 muudatusettepanekut nõukogu esimese lugemise seisukoha kohta. Vastavalt Euroopa Liidu toimimise lepingu artiklile 294 ja kaasotsustamismenetluse praktilist korda käsitlevale ühisele deklaratsioonile[2] toimus nõukogu, Euroopa Parlamendi ja komisjoni vahel mitmeid mitteametlikke kohtumisi eesmärgiga jõuda kõnealuse dokumendi suhtes kokkuleppele teisel lugemisel. Pärast kõnealuseid kohtumisi esitas komisjon kolm kompromissmuudatusettepanekut, mis pandi hääletusele täiskogu istungil 7. juunil 2011. Komisjon kiitis need muudatused heaks. 4.1. Komisjoni poolt heakskiidetud muudatused Komisjon on juba heaks kiitnud nõukogu seisukoha esimesel lugemisel (vt komisjoni arvamus nõukogu seisukoha kohta[3]). Euroopa Parlamendi esitatud olulisimad muudatused nõukogu seisukohas on järgmised. – Selgitada nõukogu kehtestatud mehhanismi infrastruktuuri kasutustasude muutmiseks tipptundide ajal, lisades sätteid tuluneutraalsuse tagamiseks ja läbipaistvuse tõhustamiseks. Väljatöötatud mehhanismiga antakse liikmesriikidele uus vahend ummikute lahendamiseks tipptundidel, tekitamata seejuures maanteeveosektorile üleliigset koormust. – Lisada säte tulude kasutamise kohta transpordisektoris. Selle sättega soodustatakse liikmesriike investeerima teemaksudest saadavat tulu säästva transpordi projektidesse. Seda loetakse kohaldatuks, kui 15 % tulust kasutatakse üleeuroopalise transpordivõrgu jaoks. Liikmesriigid on kohustatud esitama aruande saadud tulu ja transpordisektorisse tehtud investeeringute kohta. See komisjoni algsest ettepanekust vähem ambitsioonikas kompromiss on selge edusamm teemaksudest saadava tulu läbipaistvuse parandamise ja transpordisektorisse tehtavate uute investeeringute suunas. – Lubada mägipiirkondades kohaldada heitgaasikategooriatesse EURO 0, EURO I ja EURO II kuuluvate sõidukite suhtes hinnalisandit ja uut väliskulude tasu samaaegselt ning heitgaasikategooriasse EURO III kuuluvate sõidukite suhtes alates 2015. aastast. Nähakse ette ka maksude kombinatsioonist saadava tulu kohustuslikud „miniassigneeringud”. Selle sätte kohaldamisega aidatakse kaasa keskkonnasõbralikumate sõidukite kasutuselevõtu edasisele kiirendamisele, saades samal ajal maanteetranspordi alternatiivide väljaehitamiseks lisatulu. – Lisada randevuu klausel, mis põhineb vastavalt 12 ja 48 kuud pärast direktiivi jõustumist esitatavatel komisjoni aruannetel, ning vajadusel korral komisjoni seadusandlikul ettepanekul. Aruannete sisu on viidud vastavusse hiljutise transporti käsitleva valge raamatuga. Hoolimata selles valdkonnas Euroopa Parlamendi tavaliselt järgitavast üldsuunast ei olnud nõukogu seisukohaga ette nähtud liikmesriikide kohustust edastada komisjonile vastavustabel. Tulevaste eesistujamaade Poola, Taani ja Küprose toetusel tegi eesistujamaa Ungari siiski avalduse, milles kinnitati, et kõnealuse direktiivi vastuvõtmine ei mõjuta vastavustabelite üle peetavate institutsioonidevaheliste läbirääkimiste tulemusi (vt lisa). Euroopa Parlament nõustuks seega nõukoguga, tehes seejuures avalduse (vt lisa), mille kohaselt peaks komisjon teavitama parlamenti kaheteistkümne kuu jooksul alates kõnealuse kokkuleppe vastuvõtmisest täiskogu istungil ja koostama ülevõtmisperioodi lõpus aruande liikmesriikide tavade kohta vastavustabelite koostamisel, kus oleks võimalikult suures ulatuses välja toodud vastavus kõnealuse direktiivi ja üleminekumeetmete vahel. 7. juuni 2011. aasta täiskogul tegi komisjon avalduse, milles muu hulgas kinnitatakse komisjoni kohustust tagada, et liikmesriigid kehtestavad vastavustabelid, milles vastuvõetud üleminekumeetmed seotakse direktiiviga, kinnitatakse komisjoni nõusolekut esitada Euroopa Parlamendi nõutud teave ja rõhutatakse, et komisjoni poolt selle dokumendi puhul võetud seisukohta ei tule lugeda pretsedendiks (vt lisa tekst). 5. Kokkuvõte Euroopa Liidu toimimise lepingu artikli 293 lõike 2 kohaselt muudab komisjon oma ettepanekut, kiites heaks eespool esitatud muudatused. Lisa Eesistujariigi avaldus „Käesolevaga deklareeritakse, et nõukogu ja Euroopa Parlamendi vahelistes kolmepoolsetes läbirääkimistes 23. mail 2011 saavutatud kokkulepe Euroopa Parlamendi ja nõukogu direktiivi suhtes, millega muudetakse direktiivi 1999/62/EÜ raskete kaubaveokite maksustamise kohta teatavate infrastruktuuride kasutamise eest (Eurovignette), ei piira vastavustabelite üle peetavate institutsioonidevaheliste läbirääkimiste tulemusi.” Euroopa Parlamendi avaldus „Euroopa Parlament avaldab kahetsust, et nõukogu ei nõustunud vastavustabelite kohustusliku avaldamisega seoses direktiivi 1999/62/EÜ muudatusettepanekuga. Käesolevaga deklareeritakse, et Euroopa Parlamendi ja nõukogu vahelistes kolmepoolsetes läbirääkimistes 23. mail 2011 saavutatud kokkulepe Euroopa Parlamendi ja nõukogu direktiivi suhtes, millega muudetakse direktiivi 1999/62/EÜ raskete kaubaveokite maksustamise kohta teatavate infrastruktuuride kasutamise eest (Eurovignette), ei piira vastavustabelite üle peetavate institutsioonidevaheliste läbirääkimiste tulemusi. Euroopa Parlament palub Euroopa Komisjonil teavitada parlamenti kaheteistkümne kuu jooksul alates käesoleva kokkuleppe vastuvõtmisest täiskogu istungil ja koostada ülevõtmisperioodi lõpus aruanne liikmesriikide tavade kohta vastavustabelite koostamisel, kus oleks võimalikult suures ulatuses välja toodud vastavus kõnealuse direktiivi ja üleminekumeetmete vahel, ning teha need üldsusele kättesaadavaks.” Euroopa Komisjoni avaldus: „Komisjon meenutab oma kohustust tagada, et liikmesriigid kehtestaksid vastavustabelid, mille abil nende ülevõtmismeetmed seotakse ELi direktiiviga, ja teataksid need ELi õigusakti ülevõtmise käigus komisjonile, et kaitsta kodanike huve, tagada parem õigusloome ja suurendada juriidilist läbipaistvust ning aidata kaasa riigi õigusaktide ELi sätetele vastavuse kindlakstegemisele. Komisjon avaldab kahetsust, et puudub toetus sättele, mis sisaldub ettepanekus võtta vastu Euroopa Parlamendi ja nõukogu direktiiv (millega muudetakse direktiivi 1999/62/EÜ raskete kaubaveokite maksustamise kohta teatavate infrastruktuuride kasutamise eest (Eurovignette)) ning mille eesmärk on muuta vastavustabelite kehtestamine kohustuslikuks. Taotledes kompromissi ja soovides tagada ettepaneku kiire vastuvõtmise, võib komisjon nõustuda, et tekstis olnud vastavustabelite kohustusliku esitamise säte asendatakse asjakohase põhjendusega, milles liikmesriike innustatakse järgima seda tava. Komisjon teavitab parlamenti kaheteistkümne kuu jooksul alates käesoleva kokkuleppe vastuvõtmisest täiskogu istungil ja koostab ülevõtmisperioodi lõpus aruande selle kohta, milliseid tavasid kasutavad liikmesriigid enda ja liidu huvides vastavustabelite koostamisel, kus oleks võimalikult suures ulatuses välja toodud vastavus kõnealuse direktiivi ja üleminekumeetmete vahel, ning teeb need üldsusele kättesaadavaks. Komisjoni poolt selle dokumendi puhul võetud seisukohta ei tule siiski lugeda pretsedendiks. Komisjon jätkab oma jõupingutusi, et leida koos Euroopa Parlamendi ja nõukoguga sobiv lahendus kõnealusele paljusid valdkondi hõlmavale institutsioonilisele küsimusele.” [1] KOM(2008) 436 (lõplik) – 2008/0147 COD. [2] ELT C 145, 30.6.2007, lk 5. [3] KOM(2011) 69 (lõplik).